O‘zbekiston Respublikasi Vazirlar Mahkamasi apparati to‘g‘risidagi nizomni tasdiqlash haqida

O‘zbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun O‘zbekiston Respublikasi Vazirlar Mahkamasining mas’uliyatini oshirishga doir birinchi navbatdagi chora-tadbirlar to‘g‘risida” 2019-yil 28-yanvardagi PF-5644-son Farmonini hamda O‘zbekiston Respublikasi Prezidentining “O‘zbekiston Respublikasi Hukumati ishini tashkil etishning sifat jihatidan yangi tizimini joriy etish to‘g‘risida” 2019-yil 28-yanvardagi PQ-4136-son qarorini bajarish yuzasidan Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasining apparati to‘g‘risidagi nizom 1-ilovaga muvofiq tasdiqlansin.
 2. O‘zbekiston Respublikasi Hukumatining 2-ilovaga muvofiq ayrim hujjatlari o‘z kuchini yo‘qotgan deb hisoblansin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari, O‘zbekiston Respublikasi Bosh vazirining maslahatchilari va O‘zbekiston Respublikasi Vazirlar Mahkamasi apparatining boshqaruvchisi R.V. Abduqodirov zimmasiga yuklansin. 
 1. Ushbu Nizom “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, O‘zbekiston Respublikasi Prezidentining “Mamlakatni ijtimoiy-iqtisodiy rivojlantirishning strategik vazifalari amalga oshirilishi samaradorligi uchun O‘zbekiston Respublikasi Vazirlar Mahkamasining mas’uliyatini oshirishga doir birinchi navbatdagi chora-tadbirlar to‘g‘risida” 2019-yil 28-yanvardagi PF-5644-son Farmoniga va O‘zbekiston Respublikasi Prezidentining “O‘zbekiston Respublikasi Hukumati ishini tashkil etishning sifat jihatidan yangi tizimini joriy etish to‘g‘risida” 2019-yil 28-yanvardagi PQ-4136-son qaroriga muvofiq O‘zbekiston Respublikasi Vazirlar Mahkamasi apparatining (keyingi o‘rinlarda Vazirlar Mahkamasi/Hukumat deb ataladi) maqomini, asosiy vazifalari, funksiyalari va faoliyatini tashkil etish tartibini belgilaydi.
 2. Vazirlar Mahkamasining apparati (keyingi o‘rinlarda apparat deb ataladi) o‘z faoliyatida O‘zbekiston Respublikasi Konstitutsiyasiga, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga va O‘zbekiston Respublikasining boshqa qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining hujjatlariga, O‘zbekiston Respublikasi Prezidenti Administratsiyasi va Vazirlar Mahkamasining reglamentlariga, Vazirlar Mahkamasining hujjatlariga, shuningdek, ushbu Nizomga amal qiladi.
 3. Apparat Hukumat faoliyatini huquqiy, tashkiliy-texnik, axborot-tahliliy va bayonnoma jihatdan ta’minlaydi, Vazirlar Mahkamasi va uning Rayosati majlislarini, O‘zbekiston Respublikasi qonunlari, O‘zbekiston Respublikasi Prezidentining va Vazirlar Mahkamasining hujjatlari loyihalarini tayyorlaydi, mamlakatni ijtimoiy-iqtisodiy rivojlantirishning ustuvor vazifalarini amalga oshirishga qaratilgan “yo‘l xaritalari”, jadvallar, harakatlar dasturlari, amaliy chora-tadbirlarni ishlab chiqadi.
 4. Apparat o‘z faoliyatini O‘zbekiston Respublikasining Bosh vaziri (keyingi o‘rinlarda Bosh vazir deb ataladi) rahbarligida amalga oshiradi.
 5. Apparat unga yuklangan vazifalarni bajarishda O‘zbekiston Respublikasi Prezidenti Administratsiyasi, O‘zbekiston Respublikasi Oliy Majlisi palatalarining apparatlari, sud hokimiyati va sudyalar hamjamiyati organlari, shuningdek, davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar bilan o‘zaro hamkorlik qiladi.
 6. Apparat yuridik shaxs hisoblanadi, O‘zbekiston Respublikasi Davlat gerbi tasviri tushirilgan muhr va blankalarga, mustaqil balansga, g‘aznachilik shaxsiy va bank hisob raqamlariga ega bo‘ladi.
 7. Apparatning rasmiy nomi:
 davlat tilida — O‘zbekiston Respublikasi Vazirlar Mahkamasining apparati;
 rus tilida — apparat Kabineta Ministrov Respubliki Uzbekistan;
 ingliz tilida — The Office of the Cabinet of Ministers of the Republic of Uzbekistan.
 8. Apparat joylashgan joy (pochta manzili): Toshkent shahri, Mustaqillik maydoni, Hukumat uyi, 5.
 9. Quyidagilar apparatning asosiy vazifalari hisoblanadi:
 mavjud kamchiliklarni bartaraf etish, shuningdek, “Xalq davlat idoralariga emas, davlat idoralari xalqimizga xizmat qilishi kerak” degan asosiy prinsipni o‘z vaqtida, aniq va to‘liq hajmda amalga oshirish;
 davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar bilan birgalikda O‘zbekiston Respublikasi Konstitutsiyasida, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonunida, O‘zbekiston Respublikasining boshqa qonunlarida, shuningdek, O‘zbekiston Respublikasi Prezidenti hujjatlarida belgilangan Hukumatning vakolatlari amalga oshirilishini ta’minlash; 
 mamlakatni ijtimoiy-iqtisodiy rivojlantirish tendensiyalarini kompleks tahlil qilishni, makroiqtisodiy ko‘rsatkichlar dinamikasining, tarkibiy va institutsional qayta o‘zgartirishlarning, O‘zbekiston Respublikasi Davlat budjeti ijrosining tizimli monitoringi olib borilishini ta’minlash;
 makroiqtisodiy barqarorlikni, iqtisodiyot tarmoqlari va sektorlarida bozor islohotlarini yanada chuqurlashtirishni, hududlarni kompleks rivojlantirishni, tadbirkorlikni keng rivojlantirish, aholi bandligi va hayoti darajasini izchil oshishini ta’minlaydigan eng muhim ustuvor vazifalar bo‘yicha takliflar ishlab chiqish ishlarini muvofiqlashtirish;
 markaziy iqtisodiyot idoralari va ularning hududiy bo‘linmalari, mahalliy ijro etuvchi hokimiyat organlari hamda xorijiy ekspertlarni jalb etgan holda davlat dasturlari, shuningdek, iqtisodiyot tarmoqlari va mamlakat hududlarida iqtisodiy, ijtimoiy va ma’muriy islohotlarning amalga oshirilishining tizimli tahlilini tashkil etish;
 iqtisodiyot tarmoqlarini va ijtimoiy sohani strategik rivojlantirish, davlat va hududiy rivojlantirish dasturlarining amalga oshirilishi ustidan monitoring tizimini yaratish; 
 mamlakatni rivojlantirishning strategik maqsadlaridan va uning iqtisodiy xavfsizligidan kelib chiqib, respublikaning xorijiy davlatlar, davlatlarning mintaqaviy birlashmalari, xalqaro iqtisodiy tashkilotlar va moliyaviy institutlar bilan tashqi iqtisodiy aloqalarni yanada rivojlantirish, xorijiy investitsiyalarni jalb etish va respublikaning eksport salohiyatini oshirishga qaratilgan tashqi iqtisodiy hamkorligi bo‘yicha ustuvor vazifalar yuzasidan takliflar ishlab chiqish; 
 normativ-huquqiy hujjatlar loyihalarining sifatli va har tomonlama iqtisodiy, moliyaviy va huquqiy ekspertizadan o‘tkazilishini, shuningdek, qonun hujjatlarini ishlab chiqish va qo‘llanilishini monitoring qilish jarayonining ajralmas qismi sifatida ularning tartibga solish ta’sirini baholashning kompleks tizimi amal qilishini ta’minlash;
 O‘zbekiston Respublikasi qonunlari, O‘zbekiston Respublikasi Prezidenti va Hukumatning hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida o‘tkazilgan majlislar bayonnomalari, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”), shuningdek, rivojlantirishning maqsadli davlat dasturlari amalga oshirilishi ijrosi ustidan tizimli va ta’sirchan nazoratni ta’minlash;
 yuklangan vazifalar va funksiyalarning samarali va natijali ijro etilishida Hukumat a’zolari, ijro etuvchi hokimiyat boshqa organlari rahbarlari, barcha darajalardagi hokimlarning shaxsiy roli va mas’uliyatini oshirish bo‘yicha takliflar tayyorlash;
 idoraviy mansub tashkilotlar faoliyatini muvofiqlashtirish va nazorat qilishning aniq tizimini joriy etish orqali vazirliklar, davlat qo‘mitalari va idoralarning biriktirilgan sohada davlat siyosati samarali va sifatli amalga oshirilishida, shu jumladan moliyaviy resurslarni boshqarish masalalarida mustaqilligini oshirish bo‘yicha chora-tadbirlarni amalga oshirish;
 Vazirliklar, davlat qo‘mitalari va boshqa davlat boshqaruvi organlari faoliyati samaradorligini hamda maqsadli vazifalarga erishishlarini baholashning asosiy mezonlarida (keyingi o‘rinlarda Asosiy mezonlar deb ataladi) ko‘rsatilgan maqsadli vazifalarning sifatli va o‘z vaqtida bajarilishini ta’minlash, iqtisodiyot tarmoqlari va ijtimoiy sohani strategik rivojlantirishning yaqin, o‘rta va uzoq muddatli istiqbolga mo‘ljallangan dasturlarini amalga oshirish sifati va samaradorligini oshirish;
 hududlarni, eng avvalo, iqtisodiy va ijtimoiy rivojlanishda orqada qolayotgan qishloq tumanlari va shaharlarni rivojlantirishning istiqbolli vazifalarini samarali hal etish bo‘yicha davlat boshqaruvi va mahalliy ijro etuvchi hokimiyat organlarining muvofiqlashtirilgan ishini ta’minlash;
 davlatning iqtisodiy faoliyatdagi ishtiroki tartibi va darajasini aniq reglamentlash orqali iqtisodiyot tarmoqlariga ma’muriy ta’sir ko‘rsatishni yanada qisqartirish va boshqaruvning bozor mexanizmlarini kengaytirish, “xufyona iqtisodiyot”ning oldini olish, pasaytirish va tizimli qarshi kurashish yuzasidan kompleks chora-tadbirlarni amalga oshirish bo‘yicha takliflar tayyorlash ishlarini muvofiqlashtirish;
 ijro intizomining yuqori darajada bo‘lishini ta’minlash, ko‘p sonli yig‘ilishlar, ortiqcha yozishmalar va samarasiz xizmat safarlari amaliyotiga chek qo‘yish chora-tadbirlarini ko‘rish; 
 ijro etuvchi hokimiyat organlari faoliyatini mavjud muammolarning sabablari va sharoitlarini bartaraf etishga, ishni tashkil etishning zamonaviy usullarini joriy etishga doir kompleks chora-tadbirlarni ishlab chiqish va amalga oshirishga qayta yo‘naltirish maqsadida ayrim davlat funksiyalarini xususiy subyektlarga berish orqali ortiqcha ma’muriy tartibga solishni kamaytirish bo‘yicha takliflar tayyorlash ishlarini muvofiqlashtirish;
 davlat boshqaruvini nomarkazlashtirish, mahalliy ijro etuvchi hokimiyat organlarining moliyaviy imkoniyatlari, roli va javobgarligini kengaytirish, markaziy va o‘rta bo‘g‘in boshqaruv xodimlari sonini ixchamlashtirish orqali boshqaruvning vertikal tizimi mexanizmlarini va ijro etuvchi hokimiyat organlarining o‘zaro hamkorligini takomillashtirish bo‘yicha takliflar tayyorlash ishlarini muvofiqlashtirish;
 vazirliklar, davlat qo‘mitalari, Hukumat tuzilmasiga kiruvchi idoralar, shuningdek, xo‘jalik boshqaruvi organlarini yanada ixchamlashtirish va faoliyatini takomillashtirishni nazarda tutuvchi takliflar tayyorlash ishlarini muvofiqlashtirish;
 apparat tarkibiy bo‘linmalari rahbarlarining O‘zbekiston Respublikasi Prezidentiga kiritiladigan takliflar va hujjatlar loyihalarining asoslanganligi, berilgan topshiriqlar va qabul qilingan qarorlar amalga oshirilishi samaradorligi, shuningdek, tegishli faoliyat sohalaridagi erishilgan natijalar uchun shaxsiy mas’uliyatini oshirish bo‘yicha choralar ko‘rish;
 apparat tarkibiy bo‘linmalari rahbarlari va mutaxassislarining professional darajasini oshirishni ta’minlash.
 Apparatning ustuvor vazifalari har yili O‘zbekiston Respublikasi Prezidentining O‘zbekiston Respublikasi Oliy Majlisiga Murojaatnomasidan kelib chiqqan holda ham belgilanadi.
 Apparat unga yuklangan vazifalarni o‘zining tarkibiy bo‘linmalari orqali hal etadi.
 10. Apparat o‘ziga yuklangan vazifalarni bajarish uchun quyidagi funksiyalarni amalga oshiradi:
 O‘zbekiston Respublikasi Konstitutsiyasiga, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, O‘zbekiston Respublikasining boshqa qonunlariga, shuningdek, O‘zbekiston Respublikasi Prezidentining hujjatlari va topshiriqlariga muvofiq Vazirlar Mahkamasiga yuklangan vazifalarni bajarish yuzasidan aniq chora-tadbirlarni ishlab chiqadi va amalga oshiradi;
 O‘zbekiston Respublikasi Prezidenti, Bosh vazir, uning o‘rinbosarlari va maslahatchilari topshiriqlari bo‘yicha tegishli tahliliy ma’lumotnoma, statistik materiallar va takliflarni umumlashtiradi va tayyorlaydi, shuningdek, Vazirlar Mahkamasida ko‘rib chiqish talab qilinadigan masalalarni har tomonlama ishlab chiqadi; 
 Vazirlar Mahkamasi faoliyatini huquqiy, tashkiliy-texnik, axborot-tahliliy va bayonnoma jihatidan ta’minlaydi;
 davlat va xo‘jalik boshqaruvi organlari, mahalliy ijro etuvchi hokimiyat organlari tomonidan Vazirlar Mahkamasida ko‘rib chiqilishi talab etiladigan normativ-huquqiy hujjatlar, O‘zbekiston Respublikasining xalqaro shartnomalari va boshqa hujjatlar loyihalari Hukumatga kiritilishida O‘zbekiston Respublikasi Prezidenti Administratsiyasi va Vazirlar Mahkamasining reglamentlari talablari bajarilishini ta’minlaydi;
 O‘zbekiston Respublikasi qonunlari va O‘zbekiston Respublikasi Prezidentiga ko‘rib chiqish uchun kiritiladigan va Hukumat tomonidan qabul qilinadigan boshqa normativ-huquqiy hujjatlar loyihalarining sifatli va har tomonlama iqtisodiy, moliyaviy va huquqiy ekspertizasini, shuningdek, tartibga solish ta’sirini baholashni amalga oshiradi;
 davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar tomonidan O‘zbekiston Respublikasi qonunlari, O‘zbekiston Respublikasi Prezidenti va Hukumatning hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida o‘tkazilgan yig‘ilishlar bayonnomalari, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”) bajarilishi ustidan tizimli nazoratni tashkil etadi, ularning bajarilishini ta’minlash yuzasidan tashkiliy chora-tadbirlarni ishlab chiqadi; 
 muammoli masalalarni hal qilish va iqtisodiyot tarmoqlari va sohalarini, shuningdek, respublika hududlarini dinamik rivojlantirishning istiqboldagi vazifalarini amalga oshirish yuzasidan takliflar va aniq (oldini oluvchi) chora-tadbirlarni ishlab chiqadi va Bosh vazirning maslahatchilariga, Bosh vazirning o‘rinbosarlariga va Bosh vazirga taqdim etadi; 
 ijro intizomi darajasini oshirish, ko‘p sonli yig‘ilishlar amaliyotiga, ortiqcha yozishmalar va samarasiz xizmat safarlariga barham berish chora-tadbirlarini amalga oshiradi; 
 iqtisodiy va ijtimoiy sohaning eng muhim ustuvor yo‘nalishlari, davlat dasturlari amalga oshirilishi, O‘zbekiston Respublikasi qonunlari, O‘zbekiston Respublikasi Prezidenti va Hukumatning hujjatlari va topshiriqlari bajarilishi bo‘yicha zamonaviy axborot-kommunikatsiya texnologiyalari asosida tegishli tizimlashtirilgan ma’lumotlar bazasini shakllantiradi va yuritadi;
 Vazirlar Mahkamasi va uning Rayosati majlislarini, O‘zbekiston Respublikasi Prezidenti, Bosh vazir, uning o‘rinbosarlari va maslahatchilari ishtirokidagi yig‘ilishlar va boshqa tadbirlar o‘tkazilishini ta’minlaydi, qabul qilingan qarorlar amalga oshirilishini nazorat qiladi; 
 Vazirlar Mahkamasining komissiyalari, kengashlari va boshqa idoralararo kollegial organlari ishini tashkil etadi, ular tomonidan qabul qilingan qarorlarning bajarilishini muvofiqlashtiradi va nazorat qiladi; 
 qonun loyihalarini ishlab chiqish va O‘zbekiston Respublikasi Oliy Majlisining Qonunchilik palatasiga kiritish dasturlarini tayyorlaydi va amalga oshirilishini ta’minlaydi, Vazirlar Mahkamasi tomonidan kiritilgan qonun loyihalari bo‘yicha O‘zbekiston Respublikasi Oliy Majlisi palatalari va ularning qo‘mitalari bilan o‘zaro hamkorlik qiladi, shuningdek, ularni muhokama qilishda va (yalpi) majlislarda qabul qilishda ishtirok etadi;
 nomzodlari O‘zbekiston Respublikasi Oliy Majlisining Qonunchilik palatasida ko‘rib chiqish va ma’qullash jarayonida Bosh vazirning o‘rinbosarlari, vazirlar va davlat qo‘mitalari raislari lavozimlariga nomzodlarning Vazirlar Mahkamasi harakatlar dasturi bilan o‘zaro bog‘liq bo‘lgan istiqbolga mo‘ljallangan maqsadli ko‘rsatkichlar va vazifalarga erishish borasida huquqiy, iqtisodiy, ijtimoiy, tashkiliy-texnik chora-tadbirlarni nazarda tutuvchi harakatlar rejalari bilan bog‘liq materiallar tayyorlanishi ustidan nazoratni ta’minlaydi;
 O‘zbekiston Respublikasi Oliy Majlisiga O‘zbekiston Respublikasi Prezidentining Murojaatnomasidan kelib chiqadigan tegishli yilga davlat dasturi bajarilishi to‘g‘risida keyinchalik O‘zbekiston Respublikasi Oliy Majlisi palatalariga taqdim etish uchun Bosh vazir va Hukumat a’zolarining har choraklik hisobotlari bilan bog‘liq materiallar tayyorlanishini ta’minlaydi;
 jismoniy va yuridik shaxslarning O‘zbekiston Respublikasi Vazirlar Mahkamasiga yo‘llangan murojaatlarini “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuni talablariga muvofiq ko‘rib chiqadi;
 maxfiylik tartibotini, davlat siri bo‘lgan ma’lumotlar hamda qonun bilan muhofaza qilinadigan boshqa axborotlarning himoya qilinishini ta’minlaydi;
 jamoatchilikning O‘zbekiston Respublikasi Hukumati faoliyati to‘g‘risida belgilangan tartibda xabardor qilinishini tashkil etadi;
 Apparat qonun hujjatlariga muvofiq boshqa funksiyalarni ham amalga oshiradi
 11. Apparat o‘ziga yuklangan vazifalar va funksiyalarni bajarish uchun quyidagi huquqlarga ega:
 Vazirlar Mahkamasida ko‘rib chiqiladigan masalalarni tahlil qilish va ishlab chiqish, shuningdek, normativ-huquqiy hujjatlar loyihalarini tayyorlash uchun davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlardan zarur bo‘lgan materiallar va ma’lumotlarni belgilangan tartibda so‘rash va olish;
 zarurat bo‘lganda Vazirlar Mahkamasida ko‘rib chiqiladigan masalalarni ishlab chiqish, axborot va tahliliy materiallarni, shuningdek, qonunlar va boshqa normativ-huquqiy hujjatlar loyihalarini tayyorlash uchun davlat va xo‘jalik boshqaruvi organlarining, boshqa tashkilotlarning rahbarlari va vakillarini belgilangan tartibda jalb etish, ushbu maqsadlar uchun vaqtinchalik ekspert guruhlarini tashkil etish;
 davlat va xo‘jalik boshqaruvi organlaridan, mahalliy ijro etuvchi hokimiyat organlaridan va boshqa tashkilotlardan ular tomonidan kiritilgan normativ-huquqiy hujjatlar loyihalarini va boshqa hujjatlarni puxta ishlab chiqishni talab qilish; 
 zarurat bo‘lganda “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni, O‘zbekiston Respublikasi Prezidenti Administratsiyasi va Vazirlar Mahkamasi reglamentlarining talablari buzilgan holda kelib tushgan hujjatlarni qaytarib yuborish;
 davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar rahbarlari hamda vakillari ishtirokida yig‘ilishlar o‘tkazish;
 davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar rahbarlariga tezkorlik bilan hal etishni talab qiladigan hamda apparatga yuklangan vazifalar va funksiyalarni bajarish bilan bog‘liq bo‘lgan masalalar bo‘yicha belgilangan tartibda topshiriqlar berish; 
 qabul qilingan normativ-huquqiy hujjatlar, shuningdek, Vazirlar Mahkamasi rahbariyatining topshiriqlarini vazirliklar, davlat qo‘mitalari va idoralar, mahalliy ijro etuvchi hokimiyat organlari va boshqa tashkilotlar tomonidan ijro etilishi monitoringini amalga oshirish. 
 Apparat qonun hujjatlariga muvofiq boshqa huquqlarga ham ega bo‘lishi mumkin.
 12. Apparat:
 o‘ziga yuklangan vazifalar va funksiyalarning sifatli va o‘z vaqtida bajarilishi;
 O‘zbekiston Respublikasi Prezidenti va Vazirlar Mahkamasi hujjatlari va topshiriqlariga muvofiq takliflar va hujjatlar loyihalari har tomonlama va o‘z vaqtida tayyorlanishi; 
 ijtimoiy-iqtisodiy rivojlantirish tendensiyalari, iqtisodiyot tarmoqlari va sohalarida, Qoraqalpog‘iston Respublikasi, viloyatlar va Toshkent shahrida iqtisodiy islohotlarning borishi ustidan tizimli monitoring olib borilishi, Vazirlar Mahkamasida ko‘rib chiqilishi va qaror qabul qilinishi talab qilinadigan muammoli masalalar sabablari o‘z vaqtida aniqlanishi va takliflar tayyorlanishi;
 davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan Vazirlar Mahkamasiga kiritiladigan takliflar va hujjatlar sifatli va o‘z vaqtida ishlab chiqilishi tashkil etilishi, ularning iqtisodiy, moliyaviy va huquqiy ekspertizadan o‘tkazilishi, shuningdek, asoslangan xulosalar tayyorlanishi;
 Hukumat tomonidan ko‘rib chiqish uchun O‘zbekiston Respublikasi Oliy Majlisi palatalariga va O‘zbekiston Respublikasi Prezidentiga kiritiladigan hujjatlar loyihalari va takliflarni ishlab chiqish, ekspertizadan o‘tkazish sifati, shuningdek, kiritilgan O‘zbekiston Respublikasi qonunlari va O‘zbekiston Respublikasi Prezidenti hujjatlari loyihalarini hamda qabul qilingan Hukumat qarorlarini amalga oshirishning ijtimoiy-iqtisodiy oqibatlari; 
 O‘zbekiston Respublikasi qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidenti va Hukumatning hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida iqtisodiyot tarmoqlari va ijtimoiy sohani rivojlantirish masalalari bo‘yicha o‘tkazilgan yig‘ilishlar bayonnomalari, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”), shuningdek, Vazirlar Mahkamasi rahbariyati topshiriqlari davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan o‘z vaqtida va sifatli bajarilishi nazorat qilinishini ta’minlash; 
 O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Davlat organlari va tashkilotlarida ijro intizomini yanada mustahkamlash chora-tadbirlari to‘g‘risida” 2018-yil 5-oktabrdagi PQ-3962-son qarorlariga va Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ijro intizomi ta’minlanishi uchun javob beradi.
 13. Apparatning tuzilmasi quyidagilarni o‘z ichiga oladi:
 a) apparat boshqaruvchisi, uning o‘rinbosarlari va Vazirlar Mahkamasining O‘zbekiston Respublikasi Oliy Majlisidagi vakolatli vakili;
 b) apparatning tarkibiy bo‘linmalari: 
 Bosh vazirning kotibiyati; 
 Bosh vazirning protokol xizmati; 
 Bosh vazirning matbuot xizmati; 
 Harbiylashtirilgan tuzilmalar faoliyatini moliyaviy va moddiy-texnik ta’minlash bo‘limi; 
 Bosh vazir o‘rinbosarlarining kotibiyatlari; 
 Bosh vazir maslahatchilarining departamentlari; 
 Apparat boshqaruvchisi, uning o‘rinbosarlari kotibiyatlari; 
 Vazirlar Mahkamasining O‘zbekiston Respublikasi Oliy Majlisidagi Vakolatli vakili kotibiyati; 
 Yuridik ta’minlash boshqarmasi; 
 Xo‘jalik faoliyati boshqarmasi; 
 Umumiy bo‘lim; 
 Axborot-kommunikatsiya texnologiyalarini joriy etish bo‘limi; 
 Jismoniy va yuridik shaxslarning murojaatlarini ko‘rib chiqish bo‘limi; 
 Nazorat va ijro intizomi bo‘limi; 
 Birinchi bo‘lim; 
 Kadrlar bo‘limi. 
 Apparatning tuzilmasi va xodimlarining cheklangan soni O‘zbekiston Respublikasi Prezidenti va Vazirlar Mahkamasining qarorlari bilan tasdiqlanadi.
 14. Apparatning tarkibiy bo‘linmalari o‘z faoliyatida bo‘ysunadi:
 a) O‘zbekiston Respublikasining Bosh vaziriga: 
 Bosh vazirning kotibiyati; 
 Bosh vazirning protokol xizmati; 
 Bosh vazirning matbuot xizmati; 
 Vazirlar Mahkamasining O‘zbekiston Respublikasi Oliy Majlisidagi vakolatli vakili va uning kotibiyati; 
 Harbiylashtirilgan tuzilmalar faoliyatini moliyaviy va moddiy-texnik ta’minlash bo‘limi.
 b) Bosh vazirning o‘rinbosarlari va Bosh vazirning maslahatchilariga — Bosh vazirning o‘rinbosarlari va Bosh vazirning maslahatchilari kotibiyatlari; 
 v) apparat boshqaruvchisiga:
 apparat boshqaruvchisi va uning o‘rinbosarlari kotibiyatlari;
 Yuridik ta’minlash boshqarmasi;
 Xo‘jalik faoliyati boshqarmasi;
 Umumiy bo‘lim;
 Axborot-kommunikatsiya texnologiyalarini joriy etish bo‘limi;
 Jismoniy va yuridik shaxslarning murojaatlarini ko‘rib chiqish bo‘limi;
 Nazorat va ijro intizomi bo‘limi;
 Birinchi bo‘lim;
 Kadrlar bo‘limi.
 15. Apparat tarkibiy bo‘linmalari to‘g‘risidagi nizomlar Vazirlar Mahkamasining qarorlari bilan, ularning xodimlarining funksional vazifalari esa, tegishli ravishda, Bosh vazir, uning o‘rinbosarlari va maslahatchilari, shuningdek, apparat boshqaruvchisi tomonidan tasdiqlanadi.
 16. Apparat tarkibiy bo‘linmalari va Vazirlar Mahkamasining O‘zbekiston Respublikasi Oliy Majlisidagi vakolatli vakili va uning kotibiyati faoliyati bir vaqtning o‘zida apparat boshqaruvchisi tomonidan muvofiqlashtiriladi.
 17. Apparat faoliyati “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, O‘zbekiston Respublikasi Prezidentining hujjatlari va topshiriqlariga, O‘zbekiston Respublikasi Prezidenti Administratsiyasi va Vazirlar Mahkamasining reglamentlariga, Vazirlar Mahkamasining hujjatlariga va uning Rayosati qarorlariga, ushbu Nizomga, Apparatda ish yuritish bo‘yicha yo‘riqnomaga, Bosh vazir, uning o‘rinbosarlari va maslahatchilarining topshiriqlariga, apparat boshqaruvchisining buyruqlari va topshiriqlariga muvofiq, shuningdek, Vazirlar Mahkamasi, tarkibiy bo‘linmalarning ish rejalari, ularning rahbarlari va bosh mutaxassislarining shaxsiy ish rejalari asosida tashkil etiladi. 
 18. Bosh vazirning maslahatchilari ularning vakolatiga kiritilgan tegishli yo‘nalishlar va masalalar bo‘yicha Bosh vazirga takliflarning puxta ishlab chiqilishini, ekspertizadan o‘tkazilishini va tayyorlanishini ta’minlaydi, shuningdek, ularga yuklangan vazifalarning bajarilishi uchun shaxsan javob beradilar.
 Bosh vazir maslahatchilari faoliyatining asosiy yo‘nalishlari, vazifalari va funksional majburiyatlari Vazirlar Mahkamasining qarorlari bilan tasdiqlanadigan nizomlar bilan belgilanadi.
 19. Apparat boshqaruvchisi:
 apparat faoliyatini tashkil etadi hamda apparatga yuklangan vazifalar va funksiyalarning bajarilishi uchun javob beradi;
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari loyihalarini ekspertizadan o‘tkazish va sifatli tayyorlashni tashkil etish masalalarida Bosh vazir o‘rinbosarlari va maslahatchilari bilan yaqindan o‘zaro hamkorlik qiladi;
 Bosh vazirga: O‘zbekiston Respublikasi Oliy Majlisining Qonunchilik palatasiga belgilangan tartibda kiritish uchun — O‘zbekiston Respublikasi qonunlari loyihalari; O‘zbekiston Respublikasi Prezidenti Administratsiyasiga kiritish uchun — O‘zbekiston Respublikasi Prezidenti hujjatlari loyihalari; imzolash uchun — Hukumat hujjatlari loyihalari to‘g‘risida axborot beradi;
 Bosh vazir tomonidan imzolangan Hukumat hujjatlariga viza qo‘yadi va ularning chiqarilishini tashkil qiladi; 
 Vazirlar Mahkamasiga kiritilayotgan normativ-huquqiy hujjatlar loyihalarini har tomonlama ekspertizadan o‘tkazish, tahliliy materiallar, O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari loyihalarini chuqur va sifatli tayyorlash maqsadida apparat tarkibiy bo‘linmalarining faoliyatini muvofiqlashtirishni ta’minlaydi; 
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari, O‘zbekiston Respublikasining xalqaro shartnomalari va Vazirlar Mahkamasida ko‘rib chiqilishi talab etiladigan boshqa hujjatlar loyihalarini Hukumatga kiritishda O‘zbekiston Respublikasi Prezidenti Administratsiyasi va Vazirlar Mahkamasining reglamentlarida belgilangan talablarga davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan rioya etilishi ustidan nazoratni ta’minlaydi;
 ijro intizomini mustahkamlash va O‘zbekiston Respublikasi qonunlari, O‘zbekiston Respublikasi Prezidenti va Hukumatning hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida o‘tkazilgan majlislar bayonnomalari hamda oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”) davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan bajarilishi ustidan nazorat qilinishi bo‘yicha chora-tadbirlarni amalga oshiradi;
 O‘zbekiston Respublikasi Prezidentining hujjatlari va topshiriqlari, O‘zbekiston Respublikasi Prezidenti Administratsiyasining topshiriqlari, O‘zbekiston Respublikasi Oliy Majlisi palatalarining qarorlari ijrosini tashkil etish bo‘yicha Bosh vazir nomidan tayyorlangan topshiriqlar (rezolyutsiyalar), Bosh vazir o‘rinbosarlari nomiga kelib tushgan topshiriqlarni ijro etish bo‘yicha ularning nomidan tayyorlanadigan topshiriqlar (rezolyutsiyalar) loyihalarini, shuningdek, O‘zbekiston Respublikasi Prezidentining hujjatlari ijrosini tashkil etish bo‘yicha Bosh vazir, uning o‘rinbosarlari tomonidan tasdiqlangan rejalar-jadvallar loyihalarini kelishadi;
 apparatning o‘ziga bevosita bo‘ysunuvchi tarkibiy bo‘linmalari faoliyatiga rahbarlik qiladi, Bosh vazir, uning o‘rinbosarlari va maslahatchilari kotibiyatlari va departamentlari, shuningdek, O‘zbekiston Respublikasi Vazirlar Mahkamasining O‘zbekiston Respublikasi Oliy Majlisidagi vakolatli vakili va apparatning boshqa tarkibiy bo‘linmalari ishini muvofiqlashtiradi; 
 Bosh vazirning o‘rinbosarlari va maslahatchilari bilan birgalikda kotibiyat va departament mudirlari, kotibiyat va departament mudirlarining o‘rinbosarlari, departament boshliqlarining o‘rinbosarlari, apparatning tegishli tarkibiy bo‘linmalari bosh mutaxassislari lavozimlariga kadrlarni tanlaydi.
 apparat tarkibiy bo‘linmalari rahbarlari va mutaxassislarini qayta tayyorlash, malakasini oshirish, rag‘batlantirish va intizomiy jazo qo‘llash to‘g‘risida belgilangan tartibda qarorlar qabul qiladi.
 Apparat boshqaruvchisi Hukumatning hujjatlariga muvofiq boshqa vakolatlarni ham amalga oshiradi.
 20. Apparat boshqaruvchisining huquqiy ekspertiza masalalari bo‘yicha o‘rinbosari:
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari loyihalari har tomonlama huquqiy ekspertizadan o‘tkazilishini ta’minlaydi;
 Vazirlar Mahkamasi va uning Rayosati majlislari kun tartibi va materiallari shakllantirilishini ta’minlaydi;
 apparatning tarkibiy bo‘linmalari bilan birgalikda hududlarda Vazirlar Mahkamasining mavzuli sayyor majlislari tayyorlanishi va o‘tkazilishini tashkil etadi;
 O‘zbekiston Respublikasi Prezidentining O‘zbekiston Respublikasi Oliy Majlisiga Murojaatnomasidan kelib chiqadigan tegishli yilga mo‘ljallangan davlat dasturining amalga oshirilishi to‘g‘risida keyinchalik O‘zbekiston Respublikasi Oliy Majlisi palatalariga taqdim etish uchun Bosh vazir va Hukumat a’zolarining har choraklik hisobotlari bilan bog‘liq materiallar tayyorlanishini ta’minlaydi;
 Asosiy mezonlarda ko‘rsatilgan maqsadli vazifalar ijrosi Vazirlar Mahkamasining Rayosati majlislarida har chorakda ko‘rib chiqilishini tashkil etish chora-tadbirlarini ko‘radi;
 Vazirlar Mahkamasi Rayosati majlislarida vazirliklar, davlat qo‘mitalari va boshqa davlat boshqaruvi organlari rahbarlarining Asosiy mezonlarda ko‘rsatilgan maqsadli vazifalarning bajarilishi va ularga erishilishi to‘g‘risidagi hisobotlarini eshitishni tashkil etish bo‘yicha apparat tarkibiy bo‘linmalari ishini muvofiqlashtiradi;
 O‘zbekiston Respublikasi Prezidentining O‘zbekiston Respublikasi Oliy Majlisiga Murojaatnomasidan kelib chiqadigan tegishli yilga mo‘ljallangan davlat dasturining amalga oshirilishida ko‘maklashadi;
 tegishli davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan normativ-huquqiy hujjatlar loyihalari tayyorlanishi, kelishilishi va Vazirlar Mahkamasiga sifatli kiritilishining tizimli asosda tanqidiy tahlilini tashkil etadi;
 normativ-huquqiy hujjatlar loyihalarini tayyorlashda Bosh vazir, uning o‘rinbosarlari va maslahatchilariga, apparat boshqaruvchisiga huquqiy masalalar bo‘yicha maslahat berilishini ta’minlaydi;
 O‘zbekiston Respublikasi Oliy Majlisi palatalarida Vazirlar Mahkamasi tomonidan kiritilgan qonun loyihalari muhokama qilinishi yuzasidan apparat tarkibiy bo‘linmalari ishini muvofiqlashtiradi;
 Yuridik ta’minlash boshqarmasi, Umumiy bo‘lim, Nazorat va ijro intizomi bo‘limi, Birinchi bo‘lim ishini muvofiqlashtiradi;
 apparat tarkibiy bo‘linmalarining rahbarlari va mutaxassislarini rag‘batlantirish hamda intizomiy jazo choralarini qo‘llash to‘g‘risida takliflar kiritadi.
 Apparat boshqaruvchisining huquqiy ekspertiza masalalari bo‘yicha o‘rinbosari Hukumat hujjatlariga muvofiq boshqa vakolatlarni ham amalga oshiradi.
 21. Apparat boshqaruvchisining ijro intizomini mustahkamlash masalalari bo‘yicha o‘rinbosari:
 apparat xodimlarini iqtisodiy o‘qitish rejalarining tayyorlanishi va amalga oshirilishini ta’minlaydi;
 apparat tarkibiy bo‘linmalari rahbarlari va mutaxassislarining hisobotlari jadvallari ishlab chiqilishi va tasdiqlanishini ta’minlaydi;
 ijro intizomini mustahkamlash masalalari bo‘yicha seminarlar tashkil etilishi va o‘tkazilishini ta’minlaydi;
 O‘zbekiston Respublikasi Oliy Majlisining Qonunchilik palatasida Bosh vazirning o‘rinbosarlari, vazirlar va davlat qo‘mitalari raislari lavozimlariga nomzodlarni ko‘rib chiqishga tayyorlashni tashkil etadi;
 O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son va “Davlat organlari va tashkilotlarida ijro intizomini yanada mustahkamlash chora-tadbirlari to‘g‘risida” 2018-yil 5-oktabrdagi PQ-3962-son qarorlari va Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq apparat tarkibiy bo‘linmalarida ijro intizomi talablariga rioya qilish chora-tadbirlarini ko‘radi;
 apparatda O‘zbekiston Respublikasi Prezidenti Administratsiyasi va Vazirlar Mahkamasining reglamentlari talablariga rioya etilishi ustidan nazoratni ta’minlash chora-tadbirlarini ko‘radi;
 apparatda ijro intizomini mustahkamlash bo‘yicha takliflarni ishlab chiqadi va apparat boshqaruvchisiga kiritadi hamda chora-tadbirlarni amalga oshiradi;
 O‘zbekiston Respublikasi qonunlari, O‘zbekiston Respublikasi Prezidenti va Hukumatning hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, iqtisodiyot tarmoqlari va ijtimoiy sohani rivojlantirish masalalari bo‘yicha O‘zbekiston Respublikasi Prezidenti raisligida o‘tkazilgan majlislar bayonnomalari, oliy va yuqori darajalardagi tashriflar yakunlari bo‘yicha amaliy tadbirlar rejalari (“yo‘l xaritalari”), davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar tomonidan bajarilishi to‘g‘risida tahliliy materiallar tayyorlanishini ta’minlaydi;
 Vazirlar Mahkamasining ish rejasiga muvofiq apparatning tarkibiy bo‘linmalarida, davlat va xo‘jalik boshqaruvi organlarida, mahalliy ijro etuvchi hokimiyat organlari va boshqa tashkilotlarda ijro intizomi holatini maqsadli o‘rganishni tashkil etadi;
 Vazirlar Mahkamasi Rayosati majlislarida ko‘rib chiqish uchun davlat va xo‘jalik boshqaruvi organlarida, mahalliy ijro etuvchi hokimiyat organlari va boshqa tashkilotlarda ijro intizomining holati to‘g‘risida materiallar tayyorlanishini ta’minlaydi;
 apparatda kadrlarni tanlash, kelishish, tayinlash va attestatsiyadan o‘tkazish ishlarini belgilangan tartibda tashkil etadi;
 Xo‘jalik faoliyati boshqarmasi, Jismoniy va yuridik shaxslarning murojaatlarini ko‘rib chiqish bo‘limi, Axborot-kommunikatsiya texnologiyalarini joriy etish bo‘limi va Kadrlar bo‘limi ishini muvofiqlashtiradi;
 apparat tarkibiy bo‘linmalarining rahbarlari va mutaxassislarini rag‘batlantirish hamda intizomiy jazo choralarini qo‘llash to‘g‘risida takliflar kiritadi.
 Apparat boshqaruvchisining ijro intizomini mustahkamlash masalalari bo‘yicha o‘rinbosari Hukumat hujjatlariga muvofiq boshqa vakolatlarni ham amalga oshiradi.
 22. Vazirlar Mahkamasining O‘zbekiston Respublikasi Oliy Majlisidagi vakolatli vakili O‘zbekiston Respublikasi Oliy Majlisi palatalarida ko‘rib chiqiladigan qonun loyihalarini, boshqa hujjatlarni tayyorlash borasida O‘zbekiston Respublikasi Vazirlar Mahkamasi apparatining tarkibiy bo‘linmalarining, davlat va xo‘jalik boshqaruvi organlarining, mahalliy ijro hokimiyati organlarining yaqin hamkorligini ta’minlaydi, Vazirlar Mahkamasining O‘zbekiston Respublikasi Oliy Majlisi palatalari bilan qonun ijodkorligi faoliyatidagi hamkorligini tashkil etadi, shuningdek, Oliy Majlis palatalari tomonidan parlament nazoratini amalga oshirishda Vazirlar Mahkamasi vakillarining ishtirok etishiga ko‘maklashadi.
 Vazirlar Mahkamasining O‘zbekiston Respublikasi Oliy Majlisidagi vakolatli vakilining asosiy vazifalari, funksiyalari, huquqlari va javobgarligi O‘zbekiston Respublikasi Prezidenti va Vazirlar Mahkamasining hujjatlari bilan belgilanadi.
 23. Apparat tarkibiy bo‘linmalari faoliyatining asosiy yo‘nalishlari, vazifalari, funksiyalari, huquqlari va javobgarligi Vazirlar Mahkamasining qarorlari bilan tasdiqlanadigan nizomlar bilan belgilanadi.
 24. Apparatning ishi O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlaridan kelib chiqadigan vazifalar asosida shakllantirilgan Vazirlar Mahkamasining, kotibiyatlar, departamentlar va apparat tarkibiy bo‘linmalarining yarim yillik ish rejalariga, shuningdek, apparat xodimlarining shaxsiy ish rejalariga muvofiq tashkil etiladi. 
 25. Vazirlar Mahkamasining ish rejasi quyidagi talablardan kelib chiqib shakllantiriladi:
 iqtisodiyot tarmoqlarida, sohalarida va ijtimoiy sohada, shuningdek, respublika hududlarida iqtisodiy islohotlarning amalga oshirilishi holatini tanqidiy va tizimli tahlil qilish;
 islohotlar jarayonlariga to‘sqinlik qilayotgan sabablar va muammolarni tizimli tahlil qilish;
 muammoli masalalarni hal etish va istiqbolli vazifalarni amalga oshirish bo‘yicha chuqur ishlab chiqilgan va asoslantirilgan takliflarni tayyorlash;
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari va topshiriqlari bajarilishini monitoring qilish.
 26. Apparat tarkibiy bo‘linmalarining ish rejalari Vazirlar Mahkamasining Ish rejasi asosida ishlab chiqiladi va tegishli ravishda Bosh vazirning o‘rinbosarlari, Bosh vazirning maslahatchilari, apparat boshqaruvchisi yoki apparat tarkibiy bo‘linmalari rahbarlari tomonidan tasdiqlanadi.
 27. Apparat tarkibiy bo‘linmalarining xodimlari shaxsiy ish rejalarini apparat tarkibiy bo‘linmalarining tasdiqlangan ish rejalari asosida tuzadilar.
 Xodimlarning shaxsiy ish rejalari apparatning tegishli tarkibiy bo‘linmalari rahbarlari tomonidan tasdiqlanadi.
 28. Vazirlar Mahkamasi apparatiga kelib tushgan, shu jumladan, davlat sirlarini tashkil qiluvchi ma’lumotlarni o‘z ichiga olgan xat-xabarlar tegishli ravishda apparatning Umumiy bo‘limida yoki Birinchi bo‘limida ro‘yxatdan o‘tkaziladi.
 Xat-xabarlarni ro‘yxatdan o‘tkazmasdan turib qabul qilishga yo‘l qo‘yilmaydi.
 29. Vazirlar Mahkamasiga kiritilgan, hal etilishi Bosh vazir vakolatlariga kiradigan masalalar bo‘yicha Bosh vazirga uning Kotibiyati mudiri, zarurat bo‘lganda, Bosh vazir o‘rinbosarlari, Bosh vazir maslahatchilari va apparat boshqaruvchisi tomonidan axborot beriladi. 
 30. Apparatga kelib tushgan xat-xabarlarni hisobga olish va ularning o‘tishi ushbu Nizomga 1-ilovaga muvofiq sxema bo‘yicha amalga oshiriladi.
 31. Apparatda ijro intizomi O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Davlat organlari va tashkilotlarida ijro intizomini yanada mustahkamlash chora-tadbirlari to‘g‘risida” 2018-yil 5-oktabrdagi PQ-3962-son qarorlariga va Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ta’minlanadi.
 32. O‘zbekiston Respublikasi qonunlari, O‘zbekiston Respublikasi Oliy Majlisi palatalarining qarorlari, O‘zbekiston Respublikasi Prezidentining hujjatlari va topshiriqlari, O‘zbekiston Respublikasi Prezidentining respublika hududlariga tashriflari yakunlari bo‘yicha tasdiqlangan bayonnomalar, O‘zbekiston Respublikasi Prezidenti raisligida o‘tkazilgan majlislar bayonnomalari, O‘zbekiston Respublikasi Prezidenti Administratsiyasi topshiriqlari, Vazirlar Mahkamasi hujjatlari va topshiriqlari, uning Rayosati qarorlari ijrosini va amalga oshirilishi ustidan nazoratni tashkil qilish ushbu Nizomga 2-ilovaga muvofiq sxema bo‘yicha amalga oshiriladi.
 33. Hujjatlar bilan ishlash va apparat tarkibiy bo‘linmalari hamda davlat va xo‘jalik boshqaruvi organlarida, mahalliy ijro etuvchi hokimiyat organlarida ijro intizomi holatini o‘rganish ushbu Nizomga 3 va 4-ilovalarga muvofiq sxemalar bo‘yicha amalga oshiriladi.
 34. Nazorat va ijro intizomi bo‘limi tomonidan O‘zbekiston Respublikasi qonunlari, O‘zbekiston Respublikasi Prezidentining hujjatlari va topshiriqlari, O‘zbekiston Respublikasi Prezidenti Administratsiyasining topshiriqlari, O‘zbekiston Respublikasi Oliy Majlisi palatalarining qarorlari, Hukumat hujjatlari, Vazirlar Mahkamasi va uning Rayosati majlislarining bayonnoma topshiriqlari bajarilishining monitoringi tizimli asosda olib boriladi.
 35. Apparatda jismoniy va yuridik shaxslarning murojaatlarini ko‘rib chiqish “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga, O‘zbekiston Respublikasi Prezidentining “Jismoniy va yuridik shaxslarning murojaatlari bilan ishlash tizimini tubdan takomillashtirishga doir chora-tadbirlar to‘g‘risida” 2016-yil 28-dekabrdagi PF-4904-son Farmoniga, Vazirlar Mahkamasining “Davlat organlarida, davlat muassasalarida va davlat ishtirokidagi tashkilotlarda jismoniy va yuridik shaxslarning murojaatlari bilan ishlash tartibi to‘g‘risidagi Namunaviy nizomni tasdiqlash haqida” 2018-yil 7-maydagi 341-son qaroriga muvofiq amalga oshiriladi. 
 Apparatda jismoniy va yuridik shaxslarning murojaatlarini ko‘rib chiqish ishlarini tashkil etish Jismoniy va yuridik shaxslarning murojaatlarini ko‘rib chiqish bo‘limi tomonidan ta’minlanadi.
 36. Apparatga, davlat va xo‘jalik boshqaruvi organlariga, mahalliy ijro etuvchi hokimiyat organlariga kelib tushgan jismoniy va yuridik shaxslarning murojaatlari bo‘yicha ishlarning monitoringi va tahlili ushbu Nizomga 5 va 6-ilovalarga muvofiq sxemalar bo‘yicha amalga oshiriladi. 
 37. Jismoniy va yuridik shaxslarning murojaatlarini ko‘rib chiqish Jismoniy va yuridik shaxslarning murojaatlarini ko‘rib chiqish bo‘limining apparatning boshqa tarkibiy bo‘linmalari, O‘zbekiston Respublikasi Prezidentining Xalq qabulxonalari va Virtual qabulxonasi, davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar bilan o‘zaro hamkorligini muvofiqlashtirish yo‘li bilan ta’minlanadi.
 38. O‘zbekiston Respublikasi qonunlari, O‘zbekiston Respublikasi Prezidenti hujjatlari va Vazirlar Mahkamasi hujjatlari loyihalarini moliyaviy, iqtisodiy va huquqiy ekspertizadan o‘tkazish “Normativ-huquqiy hujjatlar to‘g‘risida”gi, “O‘zbekiston Respublikasi Vazirlar Mahkamasi to‘g‘risida”gi, “Qonunlar loyihalarini tayyorlash va ularni O‘zbekiston Respublikasi Oliy Majlisining Qonunchilik palatasiga kiritish tartibi to‘g‘risida”gi O‘zbekiston Respublikasi qonunlariga, O‘zbekiston Respublikasi Prezidenti Administratsiyasi va Vazirlar Mahkamasining reglamentlariga muvofiq, shuningdek, ilg‘or xorijiy tajribani puxta o‘rgangan holda amalga oshiriladi.
 39. Apparatda normativ-huquqiy hujjatlar loyihalarini moliyaviy va iqtisodiy ekspertizadan o‘tkazish birinchi bosqichda — tegishli tarkibiy bo‘linma tomonidan, ikkinchi bosqichda — Makroiqtisodiy tahlil, tarkibiy o‘zgartirishlar, moliya-bank tizimi, davlat aktivlarini boshqarish, raqobatni rivojlantirish, tadbirkorlikni qo‘llab-quvvatlash va kambag‘allikni qisqartirish masalalari kotibiyati tomonidan amalga oshiriladi.
 40. Apparatda normativ-huquqiy hujjatlar loyihalarining huquqiy ekspertizasi Yuridik ta’minlash boshqarmasi tomonidan amalga oshiriladi va normativ-huquqiy hujjat loyihasining O‘zbekiston Respublikasi Konstitutsiyasi va qonunlariga, ularga nisbatan yuqoriroq yuridik kuchga ega bo‘lgan boshqa normativ-huquqiy hujjatlarga, qonunchilik texnikasi qoidalariga, shuningdek, havolaki normalar qo‘llanilishining asoslanganligi va maqsadga muvofiqligini aniqlash maqsadida o‘tkaziladi. 
 41. Apparatda loyihalarning tartibga solish ta’sirini baholash normativ-huquqiy hujjat loyihasini huquqiy ekspertizadan o‘tkazish doirasida Vazirlar Mahkamasining Reglamentida belgilangan tartibda tegishli xulosa berilgan holda ushbu Nizomga 7-ilovaga muvofiq sxema bo‘yicha amalga oshiriladi.
 42. Qonun loyihalarini tayyorlash, ko‘rib chiqish va O‘zbekiston Respublikasi Oliy Majlisining Qonunchilik palatasiga kiritish ushbu Nizomga 8-ilovaga muvofiq sxema bo‘yicha amalga oshiriladi.
 43. O‘zbekiston Respublikasi Prezidenti hujjatlari loyihalarini tayyorlash, kiritish va Vazirlar Mahkamasida ko‘rib chiqish, shuningdek, Vazirlar Mahkamasi hujjatlarini tayyorlash, kiritish, ko‘rib chiqish, imzolash va e’lon qilish ushbu Nizomga 9 va 10-ilovalarga muvofiq sxemalar bo‘yicha amalga oshiriladi.
 44. Bosh vazir (Vazirlar Mahkamasi majlislari) tomonidan ma’qullangan (viza qo‘yilgan) O‘zbekiston Respublikasi Prezidenti hujjatlari loyihalari ko‘rib chiqish uchun O‘zbekiston Respublikasi Prezidenti Administratsiyasiga yuboriladi.
 O‘zbekiston Respublikasi qonunlari va Vazirlar Mahkamasi hujjatlari (individual hujjatlardan tashqari) loyihalari kelishish uchun O‘zbekiston Respublikasi Prezidenti Administratsiyasiga kiritiladi. 
 O‘zbekiston Respublikasi qonunlari, O‘zbekiston Respublikasi Prezidenti va Vazirlar Mahkamasining hujjatlari loyihalari, O‘zbekiston Respublikasi Prezidenti Administratsiyasiga O‘zbekiston Respublikasi Prezidenti Administratsiyasi va Vazirlar Mahkamasining reglamentlariga muvofiq kiritiladi. 
 45. Vazirlar Mahkamasining O‘zbekiston Respublikasi Prezidenti Administratsiyasi bilan kelishilishi talab qilinmaydigan hujjatlari Bosh vazir tomonidan imzolanadi
 46. O‘zbekiston Respublikasi Prezidenti Administratsiyasi bilan kelishilgan Vazirlar Mahkamasi hujjatlari loyihalari ular kelib tushgan kundan boshlab bir kun muddatda keyinchalik apparat boshqaruvchisiga axborot berish uchun apparat boshqaruvchisining huquqiy ekspertiza masalalari bo‘yicha o‘rinbosariga kiritiladi.
 Apparat boshqaruvchisi kelishilgan loyihani ko‘rib chiqadi va u to‘g‘risida Bosh vazirga axborot beradi. 
 O‘zbekiston Respublikasi Prezidenti Administratsiyasi bilan kelishilgan Vazirlar Mahkamasi hujjatlari Bosh vazir tomonidan imzolanadi. 
 Vazirlar Mahkamasi hujjati loyihasi bo‘yicha O‘zbekiston Respublikasi Prezidenti Administratsiyasi tomonidan fikr-mulohazalar bildirilgan taqdirda loyiha uch kun muddatda qayta ishlanishi va keyinchalik belgilangan tartibda axborot berilishi kerak.
 47. Vazirlar Mahkamasi yoki uning Rayosati majlislarida muhokama qilish davomida mulohazalar bildirilgan, qo‘shimcha yoki o‘zgartirishlar kiritilgan Vazirlar Mahkamasi hujjatlari loyihalari, agar boshqacha muddatlar belgilanmagan bo‘lsa, ikki kun muddatda apparatning tegishli tarkibiy bo‘linmalar yoki tashkil etilgan komissiyalar (ishchi organlar) tomonidan qayta ishlanadi, Bosh vazirning tegishli o‘rinbosarlari va maslahatchilari bilan kelishiladi hamda belgilangan tartibda axborot berish uchun taqdim etiladi.
 48. Vazirlar Mahkamasi majlislari har chorakda kamida bir marta o‘tkaziladi. O‘zbekiston Respublikasi Prezidenti Vazirlar Mahkamasi majlislarida raislik qilishi mumkin. Vazirlar Mahkamasi majlislarida O‘zbekiston Respublikasining Bosh vaziri raislik qiladi. 
 49. Vazirlar Mahkamasi majlislarida “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonunida nazarda tutilgan masalalar, shuningdek, O‘zbekiston Respublikasi Prezidenti topshiriqlariga va Vazirlar Mahkamasi Rayosati qarorlariga muvofiq boshqa masalalar ko‘rib chiqiladi.
 50. Vazirlar Mahkamasi majlislarida ko‘rib chiqish uchun masalalarni tayyorlashni davlat organlari va boshqa tashkilotlarning, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari vakillarini jalb etgan holda Bosh vazirning o‘rinbosari yoki Bosh vazirning maslahatchisi, apparat boshqaruvchisi, apparat boshqaruvchisining o‘rinbosarlari rahbarligida Rahbariyatning topshirig‘iga asosan majlisining mazmun qismini tayyorlash uchun mas’ul bo‘lgan tegishli apparat tarkibiy bo‘linmasi amalga oshiradi. Zarur hollarda masalalarni tayyorlashni Vazirlar Mahkamasi yoki uning Rayosati tomonidan tashkil etiladigan komissiyalar amalga oshiradi.
 51. Vazirlar Mahkamasining majlisida ishtirok etadigan mansabdor shaxslarning ro‘yxatlari Bosh vazir va apparat boshqaruvchisi bilan kelishilgan holda shakllantiriladi.
 Mansabdor shaxslarning Vazirlar Mahkamasi majlisida ishtiroki apparatning tegishli tarkibiy bo‘linmalari tomonidan ta’minlanadi.
 52. Vazirlar Mahkamasi majlisida zarurat bo‘lganda Konstitutsiyaviy sud raisi, Bosh prokuror, Oliy sud raisi, O‘zbekiston Respublikasi Prezidentining maslahatchilari, O‘zbekiston Respublikasi Oliy Majlisining Qonunchilik palatasi va Senati qo‘mitalarining raislari taklif etilishi mumkin. Boshqa mansabdor shaxslar majlisga faqat ularga daxldor masalalar bo‘yicha taklif etiladilar.
 53. Zarurat bo‘lganda, Bosh vazir tomonidan aniq sohalar va yo‘nalishlarda amalga oshirilayotgan islohotlarni o‘rganish maqsadida mahalliy ijro etuvchi hokimiyat organlari, davlat boshqaruvi hududiy organlari rahbarlari, jamoat tashkilotlari vakillari ishtirokida hududlarda Hukumatning mavzuli sayyor majlislari o‘tkazilishi mumkin.
 Hukumatning mavzuli sayyor majlislarini o‘tkazish tartibi Bosh vazir tomonidan belgilanadi.
 54. Vazirlar Mahkamasining doimiy ishlaydigan organi sifatidagi Vazirlar Mahkamasi Rayosati majlislari har haftada Bosh vazir tomonidan o‘tkaziladi.
 Vazirlar Mahkamasi Rayosati tarkibiga Bosh vazir, Bosh vazirning o‘rinbosarlari, Bosh vazirning maslahatchilari, vazirlar, davlat qo‘mitalari raislari, shuningdek, Qoraqalpog‘iston Respublikasi Vazirlar Kengashi Raisi kiradi.
 Vazirlar Mahkamasi Rayosati majlisi kun tartibi loyihasini shakllantirish va Bosh vazir bilan kelishish apparat boshqaruvchisi tomonidan ta’minlanadi.
 Bosh vazir kotibiyati Vazirlar Mahkamasi Rayosatining ishchi organi hisoblanadi.
 55. Vazirlar Mahkamasi Rayosatiga ko‘rib chiqish uchun O‘zbekiston Respublikasi Prezidenti topshiriqlarining ijrosini tashkil etish masalalari va Vazirlar Mahkamasining vakolatiga kiruvchi masalalar kiritiladi, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga muvofiq faqat Vazirlar Mahkamasi majlislarida ko‘rib chiqiladigan masalalar bundan mustasno.
 56. Bosh vazir va uning o‘rinbosarlari raisligidagi yig‘ilishlarni tayyorlash va o‘tkazish, o‘tkazilgan yig‘ilishlar yakunlari bo‘yicha bayonnoma qarorlarini tayyorlash va imzolash tartibi Vazirlar Mahkamasi Rayosati tomonidan tasdiqlanadi.
 57. Bosh vazirning o‘rinbosarlari huzurida yig‘ilishlarni tashkil etish va o‘tkazish belgilangan tartibda amalga oshiriladi.
 58. Apparatning tarkibiy bo‘linmalarida tegishli lavozimlarga nomzodlarni tanlash, qoida tariqasida, xodimlarning amaldagi tarkibi, tasdiqlangan kadrlar zaxirasiga kiritilgan nomzodlar hamda davlat va xo‘jalik boshqaruvi organlari markaziy apparatlari, mahalliy ijro etuvchi hokimiyat organlari xodimlari orasidan amalga oshiriladi.
 Tegishli lavozimlarga nomzodlarni tanlash va tavsiya etishda, qoidaga tariqasida, kamida uch nafar mutaxassisning nomzodlari taqdim etiladi. 
 59. Nomzodlarni bir vaqtning o‘zida Bosh vazirning tegishli o‘rinbosari, Bosh vazirning maslahatchisi va apparat boshqaruvchisi bilan dastlabki kelishish nomzodga ma’lumotnoma-obyektivka va tarkibiy bo‘linma rahbarining yozma tavsiyanomasi taqdim etilgan holda apparat tarkibiy bo‘linmalari rahbarlari tomonidan ta’minlanadi.
 60. Tavsiya etiladigan nomzodlarning hujjatlari ilova qilingan holda kelishish yakunlari bo‘yicha apparat boshqaruvchisi tomonidan Bosh vazirga axborot beriladi. Bosh vazir tomonidan ma’qullangan taqdirda hujjatlar belgilangan tartibda o‘rganish uchun Kadrlar bo‘limiga va Birinchi bo‘limga beriladi.
 61. O‘rganish natijalari bo‘yicha tarkibiy bo‘linma rahbari tomonidan Kadrlar bo‘limi bilan birgalikda tavsiya qilingan nomzodlarga belgilangan tartibda tasdiqlanadigan ro‘yxat bo‘yicha zarur hujjatlarni tayyorlash ta’minlanadi.
 62. Tayyorlangan hujjatlar asosida, zarurat bo‘lganda, bajariladigan funksional vazifalar mavzusi bo‘yicha tavsiya etiladigan nomzodlar tomonidan axborot (ma’lumotnoma) tayyorlangan holda tegishli Bosh vazir o‘rinbosari yoki Bosh vazir maslahatchisi va apparat boshqaruvchisi tavsiya etilgan nomzodlar bilan suhbat o‘tkazadi.
 63. Suhbat yakunlari bo‘yicha Bosh vazir nomiga tegishli Bosh vazir o‘rinbosari yoki Bosh vazir maslahatchisi va apparat boshqaruvchisining apparatning tarkibiy bo‘linmasida tegishli lavozimga nomzodni tavsiya qilish to‘g‘risida belgilangan shakl bo‘yicha qo‘shma taqdimnomasi kiritiladi. 
 64. Taqdimnomani ko‘rib chiqish yakunlari bo‘yicha Bosh vazir tomonidan ma’qullangan taqdirda tavsiya etiladigan nomzodlar Vazirlar Mahkamasi Rayosatida kelishilishi lozim.
 65. Ko‘rib chiqish yakunlari bo‘yicha tavsiya qilinadigan nomzodlar Vazirlar Mahkamasi Rayosati majlisida:
 ma’qullanganda — xodimni tayinlash to‘g‘risida Vazirlar Mahkamasining qarori yoki farmoyishi imzolanadi;
 rad etilganda — materiallar Kadrlar bo‘limiga qaytariladi.
 66. Apparatda kadrlarni tanlash, kelishish, tayinlash va attestatsiyadan o‘tkazish tartibiga rioya etilishi uchun shaxsiy javobgarlik apparat tarkibiy bo‘linmalari rahbarlariga, Kadrlar bo‘limi mudiriga va Birinchi bo‘lim mudiriga yuklanadi. 
 67. Bosh vazir maslahatchilari va Vazirlar Mahkamasining O‘zbekiston Respublikasi Oliy Majlisidagi vakolatli vakili O‘zbekiston Respublikasi Prezidenti bilan belgilangan tartibda kelishilgan holda Bosh vazir tomonidan lavozimga tayinlanadi va lavozimdan ozod etiladi.
 68. Apparat boshqaruvchisining o‘rinbosarlari, kotibiyat va departament mudirlari, ularning o‘rinbosarlari, departament boshliqlarining o‘rinbosarlari, boshqarma boshliqlari, ularning o‘rinbosarlari, bo‘lim mudirlari, ularning o‘rinbosarlari, sho‘ba mudirlari, xizmatlar mudirlari (matbuot kotibi) belgilangan tartibda Vazirlar Mahkamasining qarori bilan lavozimga tayinlanadi va lavozimdan ozod etiladi.
 69. Bosh mutaxassislar, Bosh vazir, uning o‘rinbosarlari va maslahatchilari yordamchilari belgilangan tartibda Vazirlar Mahkamasi farmoyishi bilan lavozimga tayinlanadi va lavozimdan ozod qilinadi.
 70. Inspektorlar va boshqa texnik xodimlar belgilangan tartibda apparat boshqaruvchisining buyrug‘i bilan lavozimga tayinlanadi va lavozimdan ozod qilinadi.
 71. Mamlakatni rivojlantirishning zamonaviy bosqichida amalga oshirilayotgan keng ko‘lamli islohotlar talablaridan kelib chiqib, apparatning mas’ul xodimlarini ularning egallab turgan lavozimiga munosibligini baholash yuzasidan attestatsiyadan o‘tkazish qonun hujjatlarida belgilangan tartibda amalga oshiriladi.
 72. Apparatda kadrlar zaxirasini shakllantirish uchun mutaxassislarni stajirovkadan o‘tkazish tartibi apparat boshqaruvchisining buyrug‘i bilan belgilanadi.
 73. Apparatda stajirovkaga jalb etish uchun tarkibiy bo‘linmalar apparatning tarkibiy bo‘linmalariga biriktirilgan vazirliklar, davlat qo‘mitalari va idoralarning mas’ul xodimlaridan orasidan nomzodlar ro‘yxatini shakllantiradi. Nomzodlarning shakllantirilgan ro‘yxati bo‘yicha apparat boshqaruvchisiga axborot beriladi va u bilan kelishiladi.
 74. Shakllantirilgan ro‘yxatlar asosida stajirovkaning aniq muddati ko‘rsatilgan holda stajirovkalarni o‘tkazish jadvali tasdiqlanadi.
 75. Mutaxassislarni stajirovkadan o‘tkazish quyidagi tadbirlarni bajarish orqali amalga oshiriladi:
 mutaxassislarni apparatda ishni tashkil etish asoslari bilan tanishtirish;
 mutaxassislarni hujjatlarning tegishli loyihalarini, shu jumladan, Bosh vazirning, Vazirlar Mahkamasi va uning Rayosati majlislari ko‘rib chiqishi uchun kiritiladigan axborot-tahliliy materiallar tayyorlash ishiga, shuningdek, normativ-huquqiy hujjatlar loyihalarini tayyorlashga jalb etish;
 mutaxassislarni xizmat safarlariga chiqqan holda apparat xodimlari bilan birgalikda vazirliklar, idoralar, mahalliy ijro etuvchi hokimiyat organlari faoliyatini maqsadli o‘rganish ishiga jalb qilish. 
 76. Apparat xodimlarining malakasini oshirish mavzuli seminarlar, kurslar, “davra suhbatlari” o‘tkazish, iqtisodiy o‘qitishni tashkil etish va apparat tarkibiy bo‘linmalari rahbarlari va xodimlarining ma’ruzalarini eshitish yo‘li bilan amalga oshiriladi.
 77. Apparat xodimlarini iqtisodiy o‘qitishni tashkil etish va ularning ma’ruzalarini eshitish apparat boshqaruvchisi tomonidan tasdiqlanadigan yarim yillik jadvallar asosida amalga oshiriladi.
 78. Apparat xodimlarining chet elga xizmat safarlarini tashkil etish O‘zbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari to‘g‘risida” 2014-yil 5-martdagi PQ-2142-son va “Xorijiy xizmat safarlarida bo‘lishning samaradorligi va xorijiy delegatsiyalarning O‘zbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari to‘g‘risida” 2017-yil 3-avgustdagi PQ-3170-son qarorlariga muvofiq amalga oshiriladi. 
 79. Xizmat safarlari Vazirlar Mahkamasi, tarkibiy bo‘linmaning ish rejalariga va apparat har bir xodimining individual (shaxsiy) ish rejasiga muvofiq, shuningdek, O‘zbekiston Respublikasi Prezidenti, O‘zbekiston Respublikasi Prezidenti Administratsiyasi, Bosh vazir, uning o‘rinbosarlari va maslahatchilari topshiriqlari asosida tashkil etiladi. 
 80. Xizmat safarlari:
 Bosh vazir, Bosh vazir o‘rinbosarlari, apparat boshqaruvchisining xizmat safarlari — O‘zbekiston Respublikasi Prezidenti;
 Bosh vazir maslahatchilari, Vazirlar Mahkamasining O‘zbekiston Respublikasi Oliy Majlisidagi vakolatli vakili, apparat boshqaruvchisining o‘rinbosarlari, tarkibiy bo‘linmalar rahbarlari, apparat mas’ul xodimlarining xizmat safarlari — Bosh vazir bilan kelishgan holda amalga oshiriladi.
 81. Xizmat safariga yuborishda belgilangan joy (davlat, xalqaro tashkilot, nodavlat tuzilma yoki boshqa tashkilot), xizmat safarining maqsadi, xizmat safarida bo‘lish vaqti, uchrashuvlar va muzokaralar rejasi, hal etilishi yoki o‘rganilishi kerak bo‘lgan masalalar ro‘yxati, xizmat safarining maqsadlari va vazifalarini amalga oshirish uchun zarur bo‘lgan boshqa ma’lumotlar ko‘rsatilgan holda belgilangan tartibda reja-topshiriq tayyorlanadi.
 Xizmat safarining reja-topshirig‘i apparat tarkibiy bo‘linmasining tegishli rahbari tomonidan tasdiqlanadi.
 82. Xizmat safarlariga yuborilayotgan apparat xodimlari:
 tasdiqlangan reja-topshiriq zarur tarzda bajarilishini ta’minlashga;
 O‘zbekiston Respublikasining milliy manfaatlari himoya qilinishi va ilgari surilishini ta’minlashga;
 O‘zbekiston Respublikasini munosib ifodalashga;
 rasmiy va norasmiy tadbirlar o‘tkazilishi davomida umum qabul qilingan xulq-atvor (odob-axloq) qoidalariga rioya qilishga;
 o‘zi bo‘lib turgan mamlakatning qonunchiligiga rioya qilishga;
 xizmat safarining maqsad va vazifalari samarali amalga oshirilishini ta’minlashga;
 milliy manfaatlardan kelib chiqib tadbirlarning maqsad va vazifalariga erishish uchun xizmat safarida bo‘lgan vaqtdan samarali foydalanishga majburdir. 
 83. Apparat xodimlari xizmat safari yakunlari bo‘yicha uning natijalari to‘g‘risida tegishli rahbarga shaxsan axborot beradilar va bajarilgan ishlar to‘g‘risida yozma hisobot taqdim etadilar.
 Xizmat safarlari yakunlari bo‘yicha yozma hisobotlar apparatning tegishli tarkibiy bo‘linmasida saqlanadi. 
 84. Apparat xodimlari O‘zbekiston Respublikasi Prezidenti Administratsiyasi huzuridagi Tibbiyot bosh boshqarmasining biriktirilgan kontingenti uchun belgilangan tartibda va hajmlarda kafolatlangan tibbiy va sanator-sog‘lomlashtirish yordamidan foydalanadilar. 
 85. Apparat xodimlari uchun avvalgi ish joyida berilgan uzoq muddatli xizmatlari, harbiy va maxsus unvonlar (martaba darajalari, malaka toifalari, diplomatik darajalar va boshqalar) uchun qo‘shimcha to‘lov va ustamalar saqlab qolinadi.
 Apparat xodimlari avvalgi ish joyi bo‘yicha xodimlar uchun belgilangan barcha imtiyozlar, moddiy va ijtimoiy himoya choralaridan, apparatda amalda bo‘lgan mehnat sharoitlarini hisobga olgan va lavozim maoshi hamda boshqa to‘lovlar miqdori saqlangan holda foydalanadi.
 Apparatda ishlangan davri harbiy va maxsus unvonlarni (martaba darajalari, malaka toifalari, diplomatik darajalar va boshqalarni) olish uchun zarur bo‘lgan ish stajiga qo‘shiladi.
 Apparatda ish faoliyati davrida harbiy va maxsus unvonlar berish oldingi ish joyi bo‘yicha ko‘zda tutilgan tartibda tegishli harbiy va maxsus unvonlar berish uchun zarur bo‘lgan muddatlar o‘tgandan so‘ng amalga oshiriladi.
 86. Apparat xodimlarini moddiy rag‘batlantirish qonun hujjatlariga muvofiq amalga oshiriladi. 
 87. Apparat xodimlari o‘z xizmat vazifalarini bajarishda O‘zbekiston Respublikasi Vazirlar Mahkamasi apparati xodimlarining odob-axloq qoidalari talablariga so‘zsiz va og‘ishmay rioya qilishlari kerak. 
 88. Apparat xodimlari:
 “Xalq davlat organlariga emas, davlat organlari xalqqa xizmat qilishi kerak” degan asosiy prinsipni o‘z faoliyatining asosiy mezoni sifatida amalga oshirilishini ta’minlashga;
 o‘z faoliyatini tanqidiy tahlil, qat’iy intizom, shaxsiy javobgarlik asosida tashkil etishga;
 o‘z funksional majburiyatlarini vijdonan, yuqori professional darajada bajarishga;
 ijro intizomiga so‘zsiz rioya qilishga, normativ-huquqiy hujjatlar loyihalarining har tomonlama va sifatli ekspertizadan o‘tkazilishini ta’minlashga;
 ish yuritishda va hujjatlar bilan ishlashda madaniyatning yuksak saviyasini namoyon qilishga;
 professional darajasi va ishchanlik fazilatlarini doimo oshirib borishga majburdir. 
 89. Apparat xodimlarining aybli xatti-harakatlari (harakatsizligi) O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son qarorining 8-bandida va Vazirlar Mahkamasining “Vazirlar Mahkamasining mansabdor shaxslariga, davlat va xo‘jalik boshqaruvi organlari, Qoraqalp